পরিবেশের বাস্তব পরিস্থিতিতে যে সব কারণগুলি জারণ - বিজারণ বিক্রিয়া সমূহে সক্রিয় তারা জটিল ও পারস্পরিক সম্পর্কযুক্ত। প্রথাগত রসায়ন বিজ্ঞানের অতি সরলীকৃত অবস্থা বিবেচনা করে তাপগতিবিদ্যালব্ধ আদর্শ সূত্রাবলির প্রয়োগে সর্বত্র সঠিক চিত্র বা বিক্রিয়ার সঠিক দিশা মেলে না। কারণ As(V) / As(III), এমনকী Fe(III) / Fe(II) –এর মতো সিস্টেমেও জলীয় মাধ্যমের অম্লতা – ক্ষারকীয়তা ( যা pH দিয়ে মাপা হয় ), জটিল যৌগ সৃষ্টির নানান লিগ্যান্ডের উপস্থিতি, অধঃক্ষেপন বা পরিশোষণ প্রভৃতি হিসাবের মধ্যে আনতে হলে রসায়ন বিজ্ঞানের আদর্শ সমীকরণের ( যথা- নার্নস্টসমীকরণ ) প্রয়োগে সঠিক তথ্য, বিক্রিয়ার পরিসর, এমনকী দিশা পর্যন্তও সঠিকভাবে সর্বত্র পাওয়া যায় না। তাই পরিবেশে বিজ্ঞান, ভূরসায়ন ইত্যাদি উপবিজ্ঞানে দ্বি -মাত্রিক pE-pH লেখচিত্র বহু ব্যবহৃত। এই ধরনের চিত্র থেকে এক নজরে পরিবেশের বিশেষ বাস্তব অবস্থায় আর্সেনিকের কোন রাসায়নিক প্রজাতি সুস্থিত, তা সহজে বোঝা যায়।